Фащэр зэрызэпкърылъымрэ лъэпкъ къафэхэмрэ ятеухуауэ
Налшык къалэ администрацэм егъэджэныгъэмкIэ и департаментыр и дэIэпыкъуэгъуу «Кабардинка» къэрал академическэ ансамблым курыт еджапIэм щIэс ныбжьыщIэхэм папщIэ концерт-лекцэхэр иджыблагъэ иригъэкIуэкIащ.
«Кабардинка» ансамблым хэтхэр ныбжьыщIэхэм яхутепсэлъыхьащ ижь-ижьыж лъандэрэ лъэпкъым къыдэгъуэгурыкIуэ фащэмрэ къафэхэмрэ я тхыдэм. Фащэр зэрызэпкърылъ Iыхьэхэм, къэфэкIэ лIэужьыгъуэхэм я хъыбархэм щыгъуазэ ящIащ еджакIуэ цIыкIухэр. Зи гугъу ящI къэфэкIэхэри утыкум щагъэлъэгъуэжырт къэфакIуэхэм.
Илъэс еплIанэ хъуауэ къызэрагъэпэщ Iуэхум мы гъэм Налшык къалэ и школа-кIуэ минитхум нэблагъэ хэтащ. Ансамблым и балетмейстер Битокъу Аслъэнбэч къыдэкIуэтей щIэблэм тхыдэм, хабзэм и дахагъэр ягурыгъэIуэнымкIэ, ахэр егъэщIэнымкIэ а егъэджэныгъэхэр хуабжьу щхьэпэу къелъытэ.
Ансамблым и унафэщIхэм къабгъэдэкIыу Битокъум фIыщIэ хуищIащ Iуэхур къызэгъэпэщынымкIэ сэбэп къахуэхъуа Налшык къалэ администрацэм и унафэщI Алэкъей Арсен.
МахуипщIкIэ ирагъэкIуэкIа егъэджэныгъэхэм школакIуэ цIыкIухэм къахуэщхьэпэн куэд къызэрыхахам шэч хэлъ-къым.
Тэрчокъуэ Дисэ.
